Title: ประกาศกระทรวงอุตสาหกรรม เรื่อง การเปลี่ยนแปลงเขต เขตอุตสาหกรรมทั่วไป นิคมอุตสาหกรรมบางปู (ฉบับที่ 4) พ.ศ. 2543

ประกาศกระทรวงอุตสาหกรรม

ประกาศกระทรวงอุตสาหกรรม
เรื่อง
การเปลี่ยนแปลงเขต เขตอุตสาหกรรมทั่วไป
นิคมอุตสาหกรรมบางปู
(ฉบับที่ ๔)
พ.ศ. ๒๕๔๓

ตามที่ได้มีประกาศกระทรวงอุตสาหกรรม เรื่อง
การจัดตั้งนิคมอุตสาหกรรมบางปูเป็นนิคมอุตสาหกรรมทั่วไป ลงวันที่ ๙ สิงหาคม พ.ศ.
๒๕๒๐ กำหนดให้พื้นที่ตำบลบางปูใหม่และตำบลแพรกษา อำเภอเมืองสมุทรปราการ
จังหวัดสมุทรปราการ เป็นเขตอุตสาหกรรมทั่วไป ตามมาตรา ๓๖ (๑)
แห่งพระราชบัญญัติการนิคมอุตสาหกรรมแห่งประเทศไทย พ.ศ. ๒๕๒๒ ซึ่งต่อมาได้มีการเปลี่ยนแปลงเขตอุตสาหกรรมทั่วไปดังกล่าว
ตามประกาศกระทรวงอุตสาหกรรม เรื่อง การเปลี่ยนแปลงเขต เขตอุตสาหกรรมทั่วไป
นิคมอุตสาหกรรมบางปู ลงวันที่ ๑๙ ตุลาคม พ.ศ. ๒๕๒๗ ประกาศกระทรวงอุตสาหกรรม เรื่อง
การเปลี่ยนแปลงเขต เขตอุตสาหกรรมทั่วไป นิคมอุตสาหกรรมบางปู ลงวันที่ ๑๙
กุมภาพันธ์ พ.ศ. ๒๕๓๑ และประกาศกระทรวงอุตสาหกรรม เรื่อง การเปลี่ยนแปลงเขต
เขตอุตสาหกรรมทั่วไป นิคมอุตสาหกรรมบางปู ลงวันที่ ๔ มีนาคม พ.ศ. ๒๕๓๕ นั้น

บัดนี้
ปรากฏว่ามีผู้ประกอบอุตสาหกรรมจำนวนมากประสงค์ที่จะลงทุนประกอบอุตสาหกรรมเพื่อการส่งออกในเขตอุตสาหกรรมส่งออกบางปู
แต่เนื่องจากเขตอุตสาหกรรมส่งออกดังกล่าวได้มีผู้ประกอบอุตสาหกรรมขออนุญาตใช้เต็มพื้นที่แล้ว
สมควรกันพื้นที่บางส่วนของเขตอุตสาหกรรมทั่วไป นิคมอุตสาหกรรมบางปู
ออกเพื่อนำพื้นที่ดังกล่าวไปกำหนดเพิ่มเป็นเขตอุตสาหกรรมส่งออกบางปู
โดยการตราพระราชกฤษฎีกาเปลี่ยนแปลงเขตอุตสาหกรรมส่งออก ตามมาตรา ๓๖  วรรคสาม แห่งพระราชบัญญัติการนิคมอุตสาหกรรมแห่งประเทศเทศไทย
พ.ศ. ๒๕๒๒ อันเป็นการรองรับการขยายตัวของอุตสาหกรรมเพื่อการส่งออก ซึ่งจะสอดคล้องกับนโยบายของรัฐบาลในการสนับสนุนอุตสาหกรรมเพื่อการส่งออกและจะทำให้ผู้ประกอบอุตสาหกรรมเพื่อการส่งออกได้รับสิทธิประโยชน์ตามที่กำหนดไว้
สำหรับผู้ประกอบอุตสาหกรรมในเขตอุตสาหกรรมการส่งออก
ประกอบกับพื้นที่ของเขตอุตสาหกรรมทั่วไป นิคมอุตสาหกรรมบางปู ได้เพิ่มขึ้นอีก
จึงสมควรประกาศขยายพื้นที่ของเขตอุตสาหกรรมทั่วไปด้วย

อาศัยอำนาจตามความในมาตรา ๕ และมาตรา ๓๖ วรรคสอง แห่งพระราชบัญญัติการนิคมอุตสาหกรรมแห่งประเทศไทย
พ.ศ. ๒๕๒๒ รัฐมนตรีว่าการกระทรวงอุตสาหกรรมจึงประกาศเปลี่ยนแปลงเขต
เขตอุตสาหกรรมทั่วไป นิคมอุตสาหกรรมบางปู โดยให้ยกเลิกแผนที่ท้ายประกาศกระทรวงอุตสาหกรรม
เรื่อง การจัดตั้งนิคมอุตสาหกรรมบางปู เป็นนิคมอุตสาหกรรมทั่วไป ลงวันที่ ๙
สิงหาคม พ.ศ. ๒๕๒๐ ซึ่งแก้ไขเพิ่มเติมโดยประกาศกระทรวงอุตสาหกรรม เรื่อง
การเปลี่ยนแปลงเขต เขตอุตสาหกรรมทั่วไป นิคมอุตสาหกรรมบางปู ลงวันที่ ๔ มีนาคม
พ.ศ. ๒๕๓๕ และให้ใช้แผนที่ท้ายประกาศนี้แทน

ทั้งนี้
ตั้งแต่วันถัดจากวันประกาศในราชกิจจานุเบกษาเป็นต้นไป[๑]

ประกาศ ณ วันที่ ๒๐ มีนาคม พ.ศ. ๒๕๔๓
สุวัจน์  ลิปตพัลลภ
รัฐมนตรีว่าการกระทรวงอุตสาหกรรม

[เอกสารแนบท้าย]

๑. แผนที่ท้ายประกาศกระทรวงอุตสาหกรรม เรื่อง การเปลี่ยนแปลงเขต
เขตอุตสาหกรรมทั่วไป นิคมอุตสาหกรรมบางปู (ฉบับที่ ๔)

(ดูข้อมูลจากภาพกฎหมาย)

ชไมพร/แก้ไข
๑๕ พฤษภาคม ๒๕๔๕

                                                                                                   วิภา /ปรับปรุง
๒๔ มีนาคม ๒๕๕๙

[๑] ราชกิจจานุเบกษา
เล่ม๑๑๗/ตอนพิเศษ ๓๓ ง/หน้า ๔๙/๑๐ เมษายน ๒๕๔๓